
Žalec, 2.8.2026

SPOROČILO ZA JAVNOST 


Gasilci Gasilske zveze Žalec v tem tednu na številnih intervencijah zaradi požarov v naravi

V tem tednu so imeli gasilci Gasilske zveze Žalec več intervencij zaradi požarov v naravnem okolju in na robu gozda zaradi sušnih razmer.

V soboto, 1. avgusta, nekaj pred 21. uro, so bili na požar suhe trave nasproti kamnoloma v kraju Studence aktivirani gasilci PGD Velika Pirešica, PGD Ponikva pri Žalcu in PGD Zavrh pri Galiciji. Ob prihodu na kraj dogodka je gorelo približno 100 m² suhe in visoke trave. Gasilci so požar hitro omejili in pogasili ter preprečili njegovo širjenje na okolico. Na kraju dogodka je bila prisotna tudi Policija.

V petek, 31. julija, so gasilci PGD Griže, PGD Kasaze-Liboje in PGD Zabukovica posredovali ob požaru traktorja na robu gozda v Pongracu. Istega dne so bili gasilci PGD Velika Pirešica aktivirani tudi zaradi prijave dimnega stebra v okolici kamnoloma, kjer so preverili območje.

V torek, 28. julija, so ob požaru v naravi v Zgornjih Rojah posredovali gasilci PGD Žalec, PGD Šempeter v Savinjski dolini in PGD Vrbje.

V ponedeljek, 27. julija, so gasilci PGD Šempeter v Savinjski dolini posredovali ob požaru ob cesti proti Šeščam, dan prej, 26. julija, pa še ob požaru ob Savinji pri teniškem igrišču nad Šeškim mostom.

Poleg tega so gasilci PGD Žalec v tem tednu dvakrat posredovali tudi ob manjših požarih v naravi na območju Zlatega Križa.

Hitra odzivnost, dobra usposobljenost in učinkovito sodelovanje prostovoljnih gasilskih društev so tudi tokrat omogočili, da so bili vsi dogodki uspešno obvladani ter da se požari niso razširili na večje površine ali ogrozili ljudi in premoženja.

V Gasilski zvezi Žalec ob tem izpostavljajo, da trenutne sušne razmere in visoke temperature močno povečujejo nevarnost za nastanek požarov v naravnem okolju. Občane pozivajo k odgovornemu ravnanju, doslednemu spoštovanju prepovedi kurjenja ter previdnosti pri vseh dejavnostih, ki bi lahko povzročile požar.
Ker je kurjenje v naravnem okolju trenutno prepovedano, vse občane prosijo, da ob vsakem opaženem odprtem ognju na prostem – tudi če je ob njem prisotna oseba – nemudoma pokličejo na številko 112. S hitrim obveščanjem lahko gasilci pravočasno ukrepajo in preprečijo širjenje požara ter večjo škodo.


V kolikor potrebujete dodatne informacije, me lahko kontaktirate. 


Pozdravljeni z gasilskim pozdravom »Na pomoč!«.


Karolina Kos
predstavnica GZ Žalec za odnose z javnostmi

